《璅蛣行》
明代·陈子升

开君蒲萄之瓮醅，捧君鹦鹉之螺杯。高堂促席方就饮，美味忽自江中来。

借问嘉名名璅蛣，腹蟹从来景纯说。水经注就赋还成，岂漏熬波与积雪。

季鹰歌里想鲈鱼，谢监诗中寻海月。丰不必啖肥脓，清不必采薇蕨。

欲食飞鱼不可期，欲脯青麟海难越。君今璅蛣且须尝，佐以三杯高兴发。

忆昔朋从郁水洲，食如填壑饮如流。此物时时可以致，齧妃女唇甘且柔。

右倚灵妃左浮丘，景纯游仙从我游。试将璅蛣荐羽流，蓬莱清浅湘漓秋。

天地微茫何不有，有鸧九头龟六眸。二虫一体相为命，璅蛣登庖蟹自愁。

啄腐吞腥累仙道，甘此未失为聃周。进君酒，君下箸。

君不见何曾万钱不称心，江水悠悠向东去。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。